Verdagte met drie vuurwapens betrapDie vuurwapens waarop beslag gelê is. Foto: Verskaf ŉ 47-jarige man moet Maandag in die Hanover-landdroshof verskyn nadat hy met drie onwettige vuurwapens en ammunisie in sy besit vasgetrek is. Kol. Thembeka Mbhele, provinsiale polisiewoordvoerder vir KwaZulu-Natal, het gesê die man is Vrydagmiddag in die Mtulwa-omgewing tydens ŉ gesamentlike poging deur die Port Shepstone-polisie se openbare orde-eenheid en die Umgungundlovu-Noord-polisiegroepering se misdaadintelligensie-eenheid in hegtenis geneem. “Die polisie was besig met ŉ intelligensiegedrewe-operasie toe hulle ŉ voertuig in Mr Eliasweg voorgekeer en deursoek het,” het Mbhele gesê. “Die polisie het ŉ R5-geweer, 308-geweer en ŉ Z88-pistool asook ammunisie gevind en daarop beslag gelê. Al die vuurwapens se reeksnommers was afgevyl.” Voorlopige ondersoek het ook bepaal dat die voertuig waarmee die verdagte gery het, in die begin van November in die Pietermaritzburg-omgewing gekaap is. “Die 308-geweer is twee dae gelede tydens ŉ huisbraak in die Newton-omgewing in KwaDukuza gesteel.” Die man moet Maandag in die hof verskyn op aanklagte van die besit van gesteelde eiendom en die besit van onwettige vuurwapens en ammunisie. Hy sal moontlik ook met die kaping- en huisbraakvoorval verbind en aangekla word.